# Anders Celsius

Anders Celsius (Uppsala, 27 de novembre de 1701 $^{(Julià)}$ - Parròquia de la Catedral d'Uppsala, 25 d'abril de 1744 $^{(Julià)}$) fou un físic i astrònom suec.

## Vida i obra

Celsius va néixer en una família de científics: el seu pare, Nils, i el seu avi matern, Andreas Spole, van ser astrònoms i el seu avi patern , Magnus, va ser matemàtic; tots ells professors de la universitat d'Uppsala. No és d'estranyar, doncs, que després d'estudiar en aquesta universitat, comencés a donar classes a la mateixa universitat el 1728, substituint el professor Samuel Klingenstierna durant la seva absència per estudis a França i Anglaterra. El 1733 publicà una col·lecció de 316 observacions d'aurores boreals i va va constatar que les aurores boreals anaven sempre acompanyades de fluctuacions magnètiques significatives.
El 1732, havent retornat Klingenstierna, va marxar ell en un viatge d'estudis que el va portar a Alemanya, Itàlia i França. A París, va conèixer Pierre de Maupertuis, a qui se li va encarregar la Missió Geodèsica Francesa a Lapònia, per mesurar un arc de meridià terrestre i així confirmar la teoria d'Isaac Newton de què la Terra tenia menor radi als pols. Els anys 1736-1737, Celsius va acompanyar Maupertuis en aquesta expedició, participant activament en els amidaments, motiu pel qual ve rebre una pensió de mil francs del rei de França.
A partir del seu retorn a Uppsala va supervisar la construcció de l'Observatori Astronòmic d'Uppsala, del qual va ser director a partir del 1740, mentre continuava treballant en temes tan importants com la cadència dels eclipsis de les llunes de Júpiter, les fluctuacions del camp magnètic terrestre o les obsewrvacions dels cometes.
El motiu pel qual és més recordat és una memòria, que presentà l'any 1742 a l'Acadèmia de Ciències Sueca, en la qual proposava l'escala centígrada de temperatures, coneguda posteriorment com a escala Celsius, que posa el zero en el punt de solidificació de l'aigua i el cent en el seu punt d'ebullició, tot i reconèixer que aquests punts no son idèntics a tot arreu, ja que depenen de la pressió atmosfèrica. En aquell temps existien més de trenta escales diferents per a mesurar la temperatura, de les quals només han sobreviscut la seva, la de Réaumur (molt residual) i la de Fahrenheit (habitual al món anglosaxó).
El 1743 la seva salut, molt deteriorada per les extremes condicions climàtiques de les seves expedicions i per les contínues observacions al telescopi, va empitjorar notablement i el va portar a una mort prematura per tuberculosi l'any següent, amb només 42 anys d'edat.. La seva obra va ser continuada pels seus deixebles Per Wargentin, Olof Hiorter, Mårten Strömer i d'altres.

## Referències

* ↑ «Anders Celsius». Gran Enciclopèdia Catalana. Barcelona: Grup Enciclopèdia Catalana.
* ↑ Gordon, 2017, p. 6-7.
* ↑ Coates, 2019, p. 14-15.
* 1 2 Stempels, 2017, p. 182.
* ↑ Ribeiro, 2014, p. 2.
* ↑ Hembrow, 2024, p. Cap. 12-14.
* ↑ Stempels, 2017, p. 183-184.
* ↑ Hembrow, 2024, p. Cap. 16.
* ↑ Stempels, 2017, p. 185.
* ↑ Coates, 2019, p. 18.
* ↑ Beckman, 1997, p. 169.
* ↑ Hembrow, 2024, p. Cap. 20.
* ↑ Hembrow, 2024, p. Cap. 21.

## Bibliografia

* Beckman, Olof «Anders Celsius and the fixed points of the Celsius scale» (en anglès). European Journal of Physics, Vol. 18, Num. 3, 1997, pàg. 169-175. DOI: 10.1088/0143-0807/18/3/007. ISSN: 1361-6404.
* Coates, Eileen S. The Temperature Scales of Fahrenheit and Celsius (en anglès). The Rosen Publishing, 2019. ISBN 978-1-5383-4524-5.
* Gordon, Fernando. Anders Celsius (en anglès). Abdo Publishing, 2017. ISBN 978-1-6807-8153-3.
* Hembrow, Ian. Celsius: a Life and Death by Degrees (en anglès). The History Press, 2024. ISBN 978-1-80399-462-8.
* Ribeiro, Daniel «Anders Celsius» (en portuguès). Revista de Ciência Elemantar, Vol. 2, Num. 2, 2014, pàg. 1-2. DOI: 10.24927/rce2014.038. ISSN: 2183-9697.
* Stempels, H.C. «Anders Celsius' Contributions to Meridian Arc Measurements and the Establishment of an Astronomical Observatory in Uppsala» (en anglès). Open Astronomy, Vol. 20, Num. 2, 2017, pàg. 179-185. DOI: 10.1515/astro-2017-0281. ISSN: 2543-6376.

## Enllaços externs

* O'Connor, John J.; Robertson, Edmund F. «Anders Celsius» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* «Anders Celsius» (en anglès). Encyclopaedia Britannica, 2024. [Consulta: 30 novembre 2024].
* Heyman, H.J. «Anders Celsius» (en suec). Svenskt biografiskt lexikon, 1929. [Consulta: 30 novembre 2024].